CELEX: 32020Y0429(01)
Language: lv
Date: 2020-03-20 00:00:00
Title: Eiropas Sistēmisko risku kolēģijas Lēmums (2020. gada 20. marts), ar kuru groza Lēmumu ESRK/2011/1, ar ko pieņem Eiropas Sistēmisko risku kolēģijas Reglamentu (ESRK/2020/3) 2020/C 140/04

29.4.2020   
               
               
                  LV
               
               
                  Eiropas Savienības Oficiālais Vēstnesis
               
               
                  C 140/5
               
            
         EIROPAS SISTĒMISKO RISKU KOLĒĢIJAS LĒMUMS
         (2020. gada 20. marts),
         ar kuru groza Lēmumu ESRK/2011/1, ar ko pieņem Eiropas Sistēmisko risku kolēģijas Reglamentu (ESRK/2020/3)
         (2020/C 140/04)
         EIROPAS SISTĒMISKO RISKU KOLĒĢIJAS VALDE,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2010. gada 24. novembra Regulu (ES) Nr. 1092/2010 par Eiropas Savienības finanšu sistēmas makrouzraudzību un Eiropas Sistēmisko risku kolēģijas izveidošanu (1) un jo īpaši tās 6. panta 4. punktu,
         ņemot vērā Padomes 2010. gada 17. novembra Regulu (ES) Nr. 1096/2010, ar kuru Eiropas Centrālajai bankai piešķir konkrētus uzdevumus saistībā ar Eiropas Sistēmisko risku kolēģijas darbību (2),
         tā kā:
         
                     (1)
                  
                  
                     2019. gada 18. decembrī tika pieņemta Eiropas Parlamenta un Padomes Regula (ES) 2019/2176 (3), ar ko tika grozīta Regula (ES) Nr. 1092/2010. Daži grozījumi, kas veikti ar Regulu (ES) 2019/2176, būtu jāatspoguļo Eiropas Sistēmisko risku kolēģijas (ESRK) Reglamentā, izdarot grozījumos noteikumos, kuri attiecas uz ESRK Valdes (turpmāk – “ESRK Valde”) locekļiem, un atbilstoši pielāgojot noteikumus, kuri attiecas uz Koordinācijas komiteju, ESRK Konsultatīvo speciālistu komiteju (turpmāk – “Konsultatīvā speciālistu komiteja”), kā arī uz ESRK priekšsēdētāju un priekšsēdētāja vietnieku.
                  
               
                     (2)
                  
                  
                     Konsultatīvās speciālistu komitejas priekšsēdētāja vietnieku līdz šim izraudzījās no Konsultatīvās speciālistu komitejas locekļu vidus. Lai veicinātu lielāku elastību priekšsēdētāja vietnieka atlasē, priekšsēdētāja vietnieks būtu jāizraugās no Konsultatīvās speciālistu komitejas locekļu un ESRK Valdē pārstāvēto iestāžu augsta līmeņa amatpersonu vidus.
                  
               
                     (3)
                  
                  
                     Tādēļ būtu attiecīgi jāgroza Eiropas Sistēmisko risku kolēģijas Lēmums ESRK/2011/1 (4), ar ko nosaka ESRK Reglamentu,
                  
               IR PIEŅĒMUSI ŠO LĒMUMU.
         
            1. pants
            Grozījumi
            Lēmumu ESRK/2011/1 groza šādi:
            
                        1)
                     
                     
                        ar šādu pantu aizstāj 3. pantu:
                        
                           “3. pants
                           
                           ESRK Valdes locekļi
                           
                              1.   Ja dalībvalsts, kurā nacionālā centrālā banka nav norīkotā iestāde saskaņā ar Eiropas Parlamenta un Padomes Direktīvu 2013/36/ES (*1) vai Eiropas Parlamenta un Padomes Regulu (ES) Nr. 575/2013 (*2), ESRK Valdes balsstiesīgā locekļa amatam saskaņā ar Regulas (ES) Nr. 1092/2010 6. panta 1. punkta b) apakšpunktu ir izvirzījusi norīkotās iestādes augsta līmeņa pārstāvi, attiecīgā norīkotā iestāde paziņo ESRK Sekretariātam attiecīgā augsta līmeņa pārstāvja vārdu.
                           
                           
                              2.   Regulas (ES) Nr. 1092/2010 6. panta 1. punkta c) apakšpunkta vajadzībām Eiropas Komisija paziņo ESRK Sekretariātam sava pārstāvja vārdu.
                           
                           
                              3.   Nacionālās uzraudzības iestādes, nacionālās iestādes, kurām uzticēta makroprudenciālās uzraudzības politikas īstenošana, vai nacionālās centrālās bankas atbilstoši Regulas (ES) Nr. 1092/2010 6. panta 2. punkta a) apakšpunktam paziņo ESRK Sekretariātam savu attiecīgo augsta līmeņa pārstāvju vārdus vai – Regulas (ES) Nr. 1092/2010 6. panta 3. punktā noteiktos attiecīgos gadījumos – tā kopīgā pārstāvja vārdu, kurš izvirzīts piedalīties kā ESRK Valdes loceklis bez balsstiesībām.
                           
                           
                              4.   ESRK Sekretariāts uztur, atjauno un publicē ESRK Valdes balsstiesīgo locekļu un locekļu bez balsstiesībām sarakstu. Sarakstā iekļauj atsevišķo ESRK Valdes locekļu vārdus, kā arī to pārstāvēto iestāžu, nacionālo centrālo banku vai citu iestāžu vai komiteju nosaukumus. Par jebkurām izmaiņām šajā sarakstā bez kavēšanās informē ESRK Sekretariātu.
                           
                        
                     
                  
                        2)
                     
                     
                        ar šādu punktu aizstāj 4. panta 2. punktu:
                        
                           “2.   Papildus ESRK Valdes balsstiesīgajiem locekļiem, ECB Uzraudzības valdes priekšsēdētājam, Vienotās noregulējuma valdes priekšsēdētājam un Ekonomikas un finanšu komitejas priekšsēdētājam tikai viens Regulas (ES) Nr. 1092/2010 6. panta 2. punkta a) apakšpunktā minētais nacionālās uzraudzības iestādes, nacionālās iestādes, kurai uzticēta makroprudenciālās uzraudzības politikas īstenošana, vai nacionālās centrālās bankas augsta līmeņa pārstāvis no katras dalībvalsts sēž pie galvenā galda laikā, kad notiek diskusija par jautājumiem, kuru apspriešanai viņš norīkots kā dalībvalsts pārstāvis; pārējie dalībvalsts augsta līmeņa pārstāvji piedalās kā novērotāji. Ja nav viena kopīga pārstāvja, kā noteikts Regulas (ES) Nr. 1092/2010 6. panta 3. punktā, attiecīgie dalībvalsts augsta līmeņa pārstāvji sazinās savā starpā un vismaz piecas kalendāra dienas pirms ESRK Valdes sanāksmes paziņo ESRK Sekretariātam par tiem ESRK Valdes sanāksmes jautājumiem, attiecībā uz kuriem tie piedalīsies sanāksmē. Ja nevienojas par attiecīgo augsta līmeņa pārstāvju rotācijas principa īstenošanu saskaņā ar Regulas (ES) Nr. 1092/2010 6. panta 3. punktu, ESRK balsstiesīgais loceklis no attiecīgās dalībvalsts pirms katras sanāksmes izlemj, kurš augsta līmeņa pārstāvis no šīs dalībvalsts sēdēs pie galvenā galda, izskatot attiecīgos jautājumus, un par to informē pašus pārstāvjus.”;
                        
                     
                  
                        3)
                     
                     
                        šādi groza 5. pantu:
                        
                                    a)
                                 
                                 
                                    ar šādu punktu aizstāj 1. punktu:
                                    
                                                “1.
                                             
                                             
                                                ESRK priekšsēdētājs sastāda provizorisku darba kārtību parastajai ESRK Valdes sanāksmei un kopā ar saistītajiem dokumentiem iesniedz to apspriešanai Koordinācijas komitejai vismaz astoņas kalendāra dienas pirms Koordinācijas komitejas sanāksmes. Pēc tam priekšsēdētājs pagaidu darba kārtību kopā ar saistītajiem dokumentiem iesniedz ESRK Valdē vismaz desmit kalendāra dienas pirms ESRK Valdes sanāksmes. Plānojot ESRK Valdes darbu un sagatavojot tās sanāksmju darba kārtības, ņem vērā šādas prasības:
                                                
                                                            a)
                                                         
                                                         
                                                            ievērojot Regulas (ES) Nr. 1092/2010 9. panta 5. punktu, trešo valstu attiecīgo iestāžu augsta līmeņa pārstāvji saskaņā 4. panta 6. punktu piedalās tikai saistībā ar darba kārtības jautājumiem, kas attiecas uz Savienību, un nepiedalās, ja apspriežams atsevišķu Savienības finanšu iestāžu vai dalībvalstu stāvoklis;
                                                         
                                                      
                                                            b)
                                                         
                                                         
                                                            locekļiem, kas piedalās saskaņā ar 4. panta 7. punktu, var lūgt nepiedalīties ESRK Valdes sēdēs vai šādu sēžu daļās, kas saistītas ar konkrētiem darba kārtības jautājumiem, kuros apspriežams atsevišķu Savienības finanšu iestāžu vai dalībvalstu stāvoklis.”;
                                                         
                                                      
                                          
                              
                                    b)
                                 
                                 
                                    ar šādu tekstu aizstāj 2.a punktu:
                                    
                                                “2.a
                                             
                                             
                                                Ja kāds loceklis uzskata, ka netiek izpildītas attiecīgi 1. punkta a) un/vai b) apakšpunkta prasības, tas trīs ECB darbadienu laikā pēc pagaidu darba kārtības saņemšanas var iesniegt ESRK Sekretariātam lūgumu izskatīt darba kārtības jautājumu bez trešo valstu iestāžu pārstāvju vai to locekļu klātbūtnes, kas piedalās saskaņā ar 4. panta 7. punktu. Locekļa, kurš iesniedzis šādu lūgumu, identitāti neatklāj.”;
                                             
                                          
                              
                                    c)
                                 
                                 
                                    ar šādu punktu aizstāj 4. punktu:
                                    
                                                “4.
                                             
                                             
                                                ESRK priekšsēdētājs protokola projektu iesniedz ESRK Valdes locekļiem komentāru sniegšanai un apstiprināšanai rakstiskā procedūrā vēlākais divu nedēļu laikā pēc sanāksmes vai, ja tas nav iespējams, pirms nākamās sanāksmes. Pēc apstiprināšanas to paraksta ESRK Sekretariāta vadītājs. Trešo valstu attiecīgo iestāžu pārstāvji un locekļi, kas piedalās saskaņā ar 4. panta 7. punktu, var saņemt protokola projektu un/vai sniegt komentārus tikai par tādiem darba kārtības jautājumiem, kuru izskatīšanā tie piedalījās.”;
                                             
                                          
                              
                                    d)
                                 
                                 
                                    ar šādu punktu aizstāj 5. punktu:
                                    
                                                “5.
                                             
                                             
                                                ESRK Valdes sanāksmes norise ir konfidenciāla. ESRK Valde var nolemt publicēt informāciju par savām apspriedēm, ievērojot piemērojamās konfidencialitātes prasības un nodrošinot, ka nav iespējams identificēt atsevišķus ESRK Valdes, atsevišķo iestāžu, nacionālo centrālo banku vai citu iestāžu vai komiteju locekļus. ESRK Valde var arī nolemt organizēt preses konferences pēc savām sanāksmēm.”;
                                             
                                          
                              
                  
                        4)
                     
                     
                        ar šādu punktu aizstāj 6. panta 2. punktu:
                        
                           “2.   Saskaņā ar Regulas (ES) Nr. 1092/2010 10. panta 4. punktu jebkuram ESRK Valdes balsojumam vajadzīgs divu trešdaļu balsstiesīgo locekļu kvorums. Ja kvoruma nav, ESRK priekšsēdētājs var sasaukt ārkārtas sanāksmi, kurā lēmumus var pieņemt ar vienas trešdaļas kvorumu, šādā gadījumā piemērojot 2. panta 2. punkta otrā teikuma noteikumus.”;
                        
                     
                  
                        5)
                     
                     
                        šādi groza 7. pantu:
                        
                                    a)
                                 
                                 
                                    ar šādu tekstu aizstāj a) punktu:
                                    
                                                “a)
                                             
                                             
                                                ievēlēšanā ad personam piedalās ESRK Valdes balsstiesīgie locekļi no dalībvalstīm;”;
                                             
                                          
                              
                                    b)
                                 
                                 
                                    ar šādu tekstu aizstāj b) punktu:
                                    
                                                “b)
                                             
                                             
                                                ESRK priekšsēdētājs uzaicina ESRK Valdes balsstiesīgos locekļus no dalībvalstīm uz vēlēšanu sapulci, par to paziņojot vismaz 15 kalendāra dienas iepriekš. ESRK Priekšsēdētājs arī lūdz atbilstošus kandidātus iesniegt savus pieteikumus. ESRK Sekretariāta vadītājs rīkojas kā ievēlēšanas sekretārs;”;
                                             
                                          
                              
                  
                        6)
                     
                     
                        ar šādu pantu aizstāj 8. pantu:
                        
                           “8. pants
                           
                           Koordinācijas komitejas locekļi
                           
                              1.   ESRK Valdes balsstiesīgajiem locekļiem no dalībvalstīm ir tiesības kandidēt Regulas (ES) Nr. 1092/2010 11. panta 1. punkta c) apakšpunktā minēto četru Koordinācijas komitejas locekļu vēlēšanās.
                           
                           
                              2.   Ņemot vērā to dalībvalstu skaitu, kas vēlēšanu laikā ir un nav iesaistītās dalībvalstis Regulas (ES) Nr. 1024/2013 2. panta 1. punkta izpratnē, vēlētāji, kas ir ESRK Valdes balsstiesīgie locekļi no dalībvalstīm, attiecīgi nosaka Koordinācijas komitejas locekļu skaitu no dalībvalstīm, kuras ir iesaistītās dalībvalstis, un no dalībvalstīm, kuras nav iesaistītās dalībvalstis, kā minēts Regulas (ES) Nr. 1092/2010 11. panta 1. punkta c) apakšpunktā. Šajā nolūkā vēlētāji skaitu noapaļo līdz tuvākajam veselajam skaitlim.
                           
                           
                              3.   Ņemot vērā iepriekš minēto skaitu, ko noteikuši vēlētāji, ESRK priekšsēdētājs lūdz atbilstošos kandidātus iesniegt pieteikumus ne vēlāk kā 15 kalendāra dienas pirms vēlēšanām. ESRK priekšsēdētājs vēlētājiem piedāvā kandidātu sarakstu, kas izveidots, pamatojoties uz pieteikumiem, kuri saņemti līdz vēlēšanām sasauktās sapulces atklāšanai.
                           
                           
                              4.   Priekšsēdētājs rīko vienu vai vairākas aizklātas balsošanas, kuru rezultātā atbilstošie kandidāti, kas saņēmuši lielāko balsu skaitu, tiek ievēlēti, ņemot vērā saskaņā ar 2. punktu noteikto proporciju. Vienāda balsu skaita gadījumā, balsošana notiek vairākās kārtās. Vēlētāji balsošanā cenšas nodrošināt dalībvalstu līdzsvarotu pārstāvību.
                           
                           
                              5.   Lai ievēlētu katru no četriem Regulas (ES) Nr. 1092/2010 11. panta 1. punkta c) apakšpunktā minētajiem locekļiem no dalībvalstīm, vajadzīgs sanāksmē klātesošo vēlētāju balsu vienkāršs vairākums.”;
                           
                        
                     
                  
                        7)
                     
                     
                        šādi groza 9. pantu:
                        
                                    a)
                                 
                                 
                                    ar šādu punktu aizstāj 2. punktu:
                                    
                                                “2.
                                             
                                             
                                                Par sanāksmju datumiem lemj Koordinācijas komiteja pēc tās priekšsēdētāja un ESRK priekšsēdētāja pirmā vietnieka kopīga priekšlikuma. Parastās sanāksmes principā notiek to četru nedēļu laikā, kas ir pirms ESRK Valdes sanāksmes.”;
                                             
                                          
                              
                                    b)
                                 
                                 
                                    ar šādu punktu aizstāj 4. punktu:
                                    
                                                “4.
                                             
                                             
                                                Pēc savas vai pārējo Koordinācijas komitejas locekļu iniciatīvas Koordinācijas komitejas priekšsēdētājs un ESRK priekšsēdētāja pirmais vietnieks vajadzības gadījumā var lūgt sanāksmē piedalīties citas personas, ievērojot atbilstību konfidencialitātes prasībām.”;
                                             
                                          
                              
                                    c)
                                 
                                 
                                    ar šādu punktu aizstāj 5. punktu:
                                    
                                                “5.
                                             
                                             
                                                Ja Koordinācijas komitejas loceklis nevar piedalīties sanāksmē, var rakstiski iecelt tā aizstājēju. Konsultatīvās zinātniskās komitejas priekšsēdētāju parasti aizstāj viens no abiem Konsultatīvās zinātniskās komitejas priekšsēdētāja vietniekiem. Konsultatīvās speciālistu komitejas priekšsēdētāja vietnieks ir Konsultatīvās speciālistu komitejas priekšsēdētāja aizstājējs. Par šādām izmaiņām ESRK Sekretariāta vadītājam rakstiski paziņo pietiekamu laiku pirms Koordinācijas komitejas sanāksmes.”;
                                             
                                          
                              
                  
                        8)
                     
                     
                        šādi groza 10. pantu:
                        
                                    a)
                                 
                                 
                                    ar šādu punktu aizstāj 1. punktu:
                                    
                                                “1.
                                             
                                             
                                                Koordinācijas komitejas sanāksmes darba kārtību kopīgi ierosina tās priekšsēdētājs un ESRK priekšsēdētāja pirmais vietnieks, un Koordinācijas komiteja to pieņem, sākoties sanāksmei. Priekšsēdētājs un ESRK priekšsēdētāja pirmais vietnieks kopīgi sastāda pagaidu darba kārtību un parasti vismaz desmit kalendāra dienas pirms sanāksmes to kopā ar saistītajiem dokumentiem nosūta Koordinācijas komitejas locekļiem. Visi Koordinācijas komitejas locekļi priekšsēdētājam un ESRK priekšsēdētāja pirmajam vietniekam var ieteikt jautājumus un dokumentus izskatīšanai Koordinācijas komitejā.”;
                                             
                                          
                              
                                    b)
                                 
                                 
                                    ar šādu punktu aizstāj 2. punktu:
                                    
                                                “2.
                                             
                                             
                                                ESRK Valdes sanāksmes provizoriskajā darba kārtībā iekļautie jautājumi kopā ar saistītajiem dokumentiem vispirms tiek izskatīti Koordinācijas komitejā. Koordinācijas komiteja nodrošina dokumentu sagatavošanu izskatīšanai ESRK Valdē un attiecīgā gadījumā piedāvā izvēles iespējas vai risinājumus. Plānojot ESRK Valdes darbu un sagatavojot tās sanāksmju darba kārtības, ņem vērā attiecīgi 5. panta 1. punkta a) un b) apakšpunkta prasības. Koordinācijas komiteja regulāri ziņo ESRK Valdei par ESRK darbības aktualitātēm.”;
                                             
                                          
                              
                  
                        9)
                     
                     
                        šādi groza 13. pantu:
                        
                                    a)
                                 
                                 
                                    ar šādu tekstu aizstāj 2.a punktu:
                                    
                                                “2.a
                                             
                                             
                                                Konsultatīvās speciālistu komitejas darbā piedalās – Islandes un Norvēģijas gadījumā – viens pārstāvis no katras attiecīgās nacionālās centrālās bankas un – Lihtenšteinas gadījumā – Finanšu ministrijas pārstāvis, kā arī – visu minēto EBTA dalībvalstu gadījumā – viens pārstāvis no katras attiecīgās nacionālās kompetentās uzraudzības iestādes.
                                                Pēc savas vai viena vai vairāku Konsultatīvās speciālistu komitejas locekļu iniciatīvas Konsultatīvās speciālistu komitejas priekšsēdētājs vajadzības gadījumā var lūgt sanāksmē piedalīties norīkotās iestādes augsta līmeņa pārstāvi, kas izvirzīts saskaņā ar Regulas (ES) Nr. 1092/2010 6. panta 1. punkta b) apakšpunktu, un/vai Regulas (ES) Nr. 1092/2010 6. panta 2. punkta a) apakšpunktā minēto nacionālās iestādes, kurai uzticēta makroprudenciālās uzraudzības politikas īstenošana, pārstāvi, ievērojot atbilstību konfidencialitātes prasībām.
                                                Pēc savas vai viena vai vairāku Konsultatīvās speciālistu komitejas locekļu iniciatīvas Konsultatīvās speciālistu komitejas priekšsēdētājs vajadzības gadījumā var lūgt sanāksmē piedalīties trešās valsts attiecīgās iestādes augsta līmeņa pārstāvi saskaņā ar Regulas (ES) Nr. 1092/2010 9. panta 5. punktu, ievērojot atbilstību konfidencialitātes prasībām.”;
                                             
                                          
                              
                                    b)
                                 
                                 
                                    ar šādu punktu aizstāj 5. punktu:
                                    
                                                “5.
                                             
                                             
                                                Konsultatīvās speciālistu komitejas locekļi ievēl Konsultatīvās speciālistu komitejas priekšsēdētāja vietnieku. Vēlēšanas notiek, aizklāti balsojot, un priekšsēdētāja vietnieku ievēl ar nodoto balsu vienkāršu vairākumu. Konsultatīvās speciālistu komitejas locekļiem un ESRK dalībnieču iestāžu augsta līmeņa amatpersonām ir tiesības kandidēt vēlēšanās. Par Konsultatīvās speciālistu komitejas priekšsēdētāja vietnieku nevar ievēlēt Konsultatīvās zinātniskās komitejas pārstāvi. Konsultatīvās speciālistu komitejas priekšsēdētāja vietnieka amata pilnvaru termiņš ir trīs gadi, un viņu var iecelt amatā atkārtoti.”;
                                             
                                          
                              
                                    c)
                                 
                                 
                                    ar šādu punktu aizstāj 7. punktu:
                                    
                                                “7.
                                             
                                             
                                                Konsultatīvās speciālistu komitejas priekšsēdētājs ierosina darba kārtību, kas sagatavota saskaņā ar Regulas (ES) Nr. 1092/2010 13. panta 3. punktu, un vismaz desmit dienas pirms sanāksmes iesniedz to apstiprināšanai Konsultatīvajā speciālistu komitejā. Dokumentus darba kārtības jautājumiem ESRK Sekretariāts dara pieejamus visiem Konsultatīvās speciālistu komitejas locekļiem. Plānojot Konsultatīvās speciālistu komitejas darbu un sagatavojot tās sanāksmju darba kārtības, ņem vērā šādas prasības:
                                                
                                                            a)
                                                         
                                                         
                                                            trešo valstu attiecīgo iestāžu augsta līmeņa pārstāvji saskaņā 13. panta 2.a punktu piedalās tikai saistībā ar darba kārtības jautājumiem, kas attiecas uz Savienību, un nepiedalās, ja apspriežams atsevišķu Savienības finanšu iestāžu vai dalībvalstu stāvoklis;
                                                         
                                                      
                                                            b)
                                                         
                                                         
                                                            EBTA dalībvalstu attiecīgo iestāžu pārstāvjiem var lūgt nepiedalīties Konsultatīvās speciālistu komitejas sēdēs vai šādu sēžu daļās, kas saistītas ar konkrētiem darba kārtības jautājumiem, kuros apspriežams atsevišķu Savienības finanšu iestāžu vai dalībvalstu stāvoklis.
                                                         
                                                      
                                          Ja netiek izpildītas attiecīgi 1. punkta a) un/vai b) apakšpunkta prasības, katrs pārstāvis trīs ECB darbadienu laikā pēc pagaidu darba kārtības saņemšanas var iesniegt ESRK Sekretariātam lūgumu izskatīt darba kārtības jautājumu bez to pārstāvju klātbūtnes, kas piedalās saskaņā ar 13. panta 2.a punktu. Pārstāvja, kurš iesniedzis šādu lūgumu, identitāti neatklāj.”;
                                 
                              
                  
                        d)
                     
                     
                        ar šādu punktu aizstāj 8. punktu:
                        
                                    “8.
                                 
                                 
                                    Konsultatīvajai speciālistu komitejai palīdz ESRK Sekretariāts. ESRK Sekretariāta vadītājs sagatavo Konsultatīvās speciālistu komitejas sanāksmju kopsavilkuma protokolu, ko iesniedz komentāru sniegšanai un apstiprināšanai vēlākais divu nedēļu laikā pēc sanāksmes vai, ja tas nav iespējams, pirms nākamās sanāksmes.”;
                                 
                              
                  
                        10)
                     
                     
                        ar šādu punktu aizstāj 14. panta 1. punktu:
                        
                           “1.   Par ECB izvēlēto kandidātu vai kandidātiem ESRK Sekretariāta vadītāja amatam saskaņā ar Regulas (ES) Nr. 1096/2010 3. panta 2. punktu apspriežas ar ESRK Valdi. ESRK Valde, ievērojot atklātu un pārredzamu procedūru, novērtē, vai atlasītajiem ESRK Sekretariāta vadītāja amata kandidātiem piemīt tādas dotības un objektivitāte un ir tāda pieredze, kas vajadzīgas, vadot sekretariātu. ESRK Valde pietiekoši detalizēti informē Eiropas Parlamentu un Padomi par novērtēšanas un apspriešanās procedūru.”;
                        
                     
                  
                        11)
                     
                     
                        ar šādu punktu aizstāj 19. panta 2. punktu:
                        
                           “2.   ESRK brīdinājumus un ieteikumus pieņem ESRK Valde, un tos paraksta ESRK priekšsēdētājs vai ESRK Sekretariāta vadītājs, lai apstiprinātu to atbilstību ESRK Valdes lēmumam.”;
                        
                     
                  
                        12)
                     
                     
                        ar šādu punktu aizstāj 25. panta 2. punktu:
                        
                           “2.   ESRK Valde, Koordinācijas komiteja, Konsultatīvā zinātnieku komiteja un Konsultatīvā speciālistu komiteja var rīkot atklātas vai slēgtas sēdes. Ieinteresētās personas, kuras paredzēts iztaujāt sēdes laikā, piemēram, tirgus dalībniekus, patērētāju organizācijas un akadēmiskos ekspertus, izvēlas bez diskriminācijas, pienācīgi ņemot vērā konkrēto situāciju.”;
                        
                     
                  
                        13)
                     
                     
                        ar šādu punktu aizstāj 27. panta 1. punktu:
                        
                           “1.   ESRK tiesību aktus pieņem ESRK Valde, un tos paraksta ESRK priekšsēdētājs vai ESRK Sekretariāta vadītājs, lai apstiprinātu to atbilstību ESRK Valdes lēmumam.”;
                        
                     
                  
                        14)
                     
                     
                        ar šādu punktu aizstāj 28. panta 2. punktu:
                        
                           “2.   Regulas (ES) Nr. 1092/2010 8. panta 4. punktā un 16. panta 3. punktā minētās vienošanās un vienošanās ar citām iestādēm par informācijas, t. sk. konfidenciālas informācijas, apmaiņu apstiprina ESRK Valde, un tās vārdā paraksta ESRK priekšsēdētājs.”
                        
                     
                  
         
            2. pants
            Stāšanās spēkā
            Šis lēmums stājas spēkā 2020. gada 24. martā.
         
         
            Frankfurtē pie Mainas, 2020. gada 20. martā
            
               ESRK Valdes vārdā –
               
                  ESRK Sekretariāta vadītājs
               
               Francesco MAZZAFERRO
            
         
         
            (1)  OV L 331, 15.12.2010., 1. lpp.
         
         
            (2)  OV L 331, 15.12.2010., 162. lpp.
         
         
            (3)  Eiropas Parlamenta un Padomes 2019. gada 18. decembra Regula (ES) 2019/2176, ar ko groza Regulu (ES) Nr.1092/2010 par Eiropas Savienības finanšu sistēmas makrouzraudzību un Eiropas Sistēmisko risku kolēģijas izveidošanu (OV L 334, 27.12.2019., 146. lpp.).
         
            (4)  Eiropas Sistēmisko risku kolēģijas 2011. gada 20. janvāra Lēmums ESRK/2011/1, ar ko pieņem Eiropas Sistēmisko risku kolēģijas Reglamentu (OV C 58, 24.2.2011., 4. lpp.).
         
            (*1)  Eiropas Parlamenta un Padomes 2013. gada 26. jūnija Direktīva 2013/36/ES par piekļuvi kredītiestāžu darbībai un kredītiestāžu un ieguldījumu brokeru sabiedrību prudenciālo uzraudzību, ar ko groza Direktīvu 2002/87/EK un atceļ Direktīvas 2006/48/EK un 2006/49/EK (OV L 176, 27.6.2013., 338. lpp.).
         
            (*2)  Eiropas Parlamenta un Padomes 2013. gada 26. jūnija Regula (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (OV L 176, 27.6.2013., 1. lpp.).”;